Sigrid Bonde Tusvik

**Sigrid Bonde Tusvik** (født 1980) er en norsk komiker, sakprosaforfatter, podkaster og programleder. Hun er særlig kjent for sitt samarbeid med komikervenninne Lisa Tønne. 

## Liv og virke
Tusvik er født og oppvokst i Oslo som datter av lærebokforfatter Elin Bonde og redaktør Sverre Tusvik. 

Etter å ha studert til tekstforfatter ved Westerdals School of Communication har hun vært skribent for både *[[Stella (magasin)|Stella]]*, fra 2011 til 2018, og *[[Dagsavisen]]*.

Tusvik har siden 2003 jobbet med stand-up komikk. Hun var med i undergrunnshowet *Blymandag* der også Else Kåss Furuseth, Henrik Thodesen, Odd-Magnus Williamson, Martin Beyer-Olsen og Morten Ramm var med. Dette har vært ansett som forløperen til TV-programmet *[[Torsdag kveld fra Nydalen]]*.

Hun har vært reporter for *[[Rikets Røst]]* og var i 2010 programleder i *SMS-rulett*, en konkurranse mellom kjendiser på VGTV. Samme år sendte NRK serien *Sigrid søker kjæreste* der hun traff sin tilkomne ektemann Martin Jøndahl. Tusvik er ikke lenger gift med Martin Jøndahl. I 2011 var hun vikar for Henriette Steenstrup i *[[Torsdag kveld fra Nydalen]]* før hun i 2012 ble fast i programmet etter at Morten Ramm sluttet.

11. oktober 2012 startet hun med sin komikervenninne Lisa Tønne podkastprogrammet *[[Tusvik & Tønne]]* som de beskriver slik: «Sigrid og Lisa er to altfor frittalende komikere. Ett sted må de få lov til å tømme seg, det er blitt til Tusvik & Tønnes podcast.» Podkasten ble nominert til årets morsomste podkast under Humorprisen 2018 og 2023.

Podkasten har fått kritikk for å henge ut enkeltmennesker, uten å måtte forholde seg til Vær Varsom-plakaten, som redaktørstyrte medier følger.

Høsten 2013 viste TV 2 *Sigrid blir mamma*, en dokumentar i fire deler om Tusviks tid som gravid og spebarnsmor.

Hun fikk to priser under Komiprisen 2015: prisen for årets kvinnelige scenekomiker for *Mot i brøsta* og publikumsprisen for årets morsomste sammen med Lisa Tønne. Hun var også nominert i klassene årets kvinnelige TV-komiker og årets stand-up komiker.

I 2015 hadde Tusvik og Tønne både et eget talkshow på TV 2 og show på Latter i Oslo kalt *Tusvik og Tønne skammer seg*. 2017 og 2018 opptrådte hun med *Tusvik & Tønne - På Oppdragelsesreise.*

Hun ble nominert til Humorprisen i klassen årets standupkomiker i 2024 og 2025.

Hun er en av komikere som lager TV-programmet *[[Humoretaten]]* som har gått på NRK1 siden januar 2025.

## Bibliografi
* 2008: *Noe med media: en bok om hva du kan bli* 
* 2009: *Glitterfitter: helt sanne historier om å være ung kvinne* 
* 2020: *Kan alle sjekke kalenderen?* (med Else Kåss Furuseth, Siri Kristiansen og Benedicte Wessel-Holst). 

## TV-opptredener

* 2006: ''Rikets Røst'' (TV 2) Reporter
* 2010: *Sigrid søker kjæreste* (NRK) (dokusåpe)
* 2010: *SMS-rulett* (VGTV) Programleder
* 2011-2014: ''Torsdag kveld fra Nydalen'' (TV 2)
* 2013: *Sigrid blir mamma* (TV 2) (dokusåpe)
* 2014: *[[Klippkompaniet]]* (TV 2) Paneldeltaker
* 2015: *[[Tørnquistklubben]]* (TV 2) Paneldeltaker
* 2015: *Tusvik & Tønne talkshow* (TV 2)
* 2022: *[[Korps United]]* (TV 2) Programleder
* 2024: *LOL: Den som ler sist* (Prime Video) Programleder
* 2025: *[[Humoretaten]]* (NRK) Komiker

## Referanser


## Eksterne lenker
* 
* 
*  Stand up Norge om Sigrid Bonde Tusvik